'Kastreer verkragters,' sê Bathabile | Netwerk24
Deur Mxolisi Mngadi, News24 27 Januarie 2020 09:56
Bathabile Dlamini, president van die ANC se vroueliga, wil hê verkragters moet swaarder gestraf word.
"Daar mag geen borgtog vir verkragting wees nie en daar moet geen parool vir verkragters wees nie. Daar moet chemiese kastrasie wees vir diegene wat aan verkragting skuldig bevind word," het sy Sondag gesê.
Bathabile Dlamini, die president van die ANC se vroueliga en voormalige minister van maatskaplike ontwikkeling. Foto: Argief
Sy het ANC-ondersteuners toegespreek by die party se 108ste bestaansjaarviering in Port Shepstone, aan die suidkus van KwaZulu-Natal.
Dlamini het ook 'n beroep op die regering gedoen om genderstudies in die onderwyskurrikulum in te sluit.
"Genderstudies moet in die kurrikulum ingesluit word. Regters, die polisie en prokureurs wat met vrouemishandelingskwessies werk, moet toegerus wees om sulke sake te hanteer," sê sy.
Haar oproep kom ná nog 'n vlaag moorde, verkragtings en ontvoering van vroue en kinders.
Sy sê dat seuns op 'n jong ouderdom van kwessies geleer moet word wat vroue raak sodat hulle kan grootword om goeie mans te wees.
Dlamini sê die name van diegene wat aan verkragting skuldig bevind word – wat deur DNS-toetse skuldig bevind is – moet bekend gemaak word om vroue te beskerm teen toekomstige verhoudings met hulle.
Die ANC-regering moet volgens haar ook seker maak dat die ekonomie werk skep en vroue se ondernemings ondersteun.
Sihle Zikalala, premier van KwaZulu-Natal, het benadruk die ANC se 108ste bestaansjaarviering "was nie 'n blote fees vir plesier" nie.
"Dit is hoog tyd om helde en heldinne te vereer, nie om te spog oor hoe ryk jy is nie. Op hierdie dag salueer ons MK-veterane wat geveg het vir swart mense om vry te wees in Suid-Afrika. Ons wil bevestig dat (oudpres. FW) De Klerk ons nie bevry het nie, maar dat vryheidsvegters dit gedoen het en die internasionale gemeenskap wat sanksies teen die apartheidsregering ingestel het om Suid-Afrikaners te bevry."
Hy het die ANC se oproep om radikale ekonomiese transformasie herhaal.
"Die mense van Suid-Afrika sal 'n gelyke deel van die ekonomie hê. Ons is onapologeties oor radikale transformasie."
Sommige ANC-ondersteuners het woedend geraak toe oud-pres. Jacob Zuma se seun Duduzane met 'n gevolg van lyfwagte by die venue opgedaag het.
Lede van die ANC se nasionale uitvoerende komitee (NUK) wat die saamtrek bygewoon het, was Ace Magashule, sekretaris-generaal, Jackson Mthembu, minister in die presidensie, Lindiwe Zulu, minister van maatskaplike ontwikkeling, en Nocawe Mafu, minister van sport, kuns en kultuur.